Каб падкрэсліць недастатковую планку, журы на чале з Міхаілам Фінбергам вырашыла сёлета Гран-пры не ўручаць. Першай прэміяй і спецпрызам імя Уладзіміра Мулявіна, які звычайна суправаджае вышэйшую ўзнагароду гэтага конкурсу, быў адзначаны выпускнік Мінскага дзяржаўнага каледжа мастацтваў, цяперашні студэнт Універсітэта культуры і мастацтваў Аляксандр Саванец. Ён і сапраўды быў лепшым, паказаўшы вельмі высокую культуру выканання: папраўдзе сталы прафесійны падыход, ідэальную адточанасць кожнай дэталі. Не першы год назіраючы за гэтым спеваком, прыемна бачыць, як раз за разам ён бярэ ўсё новыя творчыя вяршыні, не спыняючыся ў самаўдасканаленні.